VALGFAG PÅ UNGDOMSSKOLEN

Fra skoleåret 2014/2015 skal alle elever på ungdomstrinnet ha valgfag. Valgfagene skal bidra til at elevene, hver for seg og i fellesskap, styrker lysten til å lære og opplever mestring gjennom praktisk og variert arbeid. Valgfagene er tverrfaglige og skal bidra til helhet og sammenheng i opplæringen.

Skoleåret 2015/2016 tilbyr Båtsfjord skole følgende valgfag:

* Fysisk aktivitet og helse

Ulike fysiske aktiviteter står sentralt i faget. Valgfaget henter hovedelementer fra kroppsøving og mat og helse. Opplæringen skal ha fokus på bevegelsesglede, mestring, nysgjerrighet og samarbeid og derved motivere til fysisk aktivitet, også utenfor skolen. Opplæringen skal også legge til rette for at elevene får kunnskaper som bidrar til å utvikle sunne og gode matvaner.

* Sal og scene

Valgfaget henter hovedelementer fra musikk og kunst og håndverk/duodji. I arbeidet med valgfaget skal elevene gjennom praktiske prosesser skape og formidle ulike audiovisuelle eller sceniske uttrykk og produksjoner. I sceniske produksjoner kan elevene arbeide med musikal, teater, dans, standup, kabaret, performance, konsert, sirkus, revy osv. I audiovisuelle produksjoner kan arbeidet omfatte alle former for lyd og musikk i samspill med ulike visuelle framstillinger som film, installasjoner og andre multimediaproduksjoner.

* Design og redesign

Valgfaget design og redesign skal legge til rette for at elevene får utvikle kreativitet, skaperglede og mestring, og at håndverk og kulturarv ivaretas. Dette skjer gjennom en designprosess der praktiske løsninger fra idé til ferdig produkter står sentralt. Arbeidet innebærer å planlegge, designe og framstille et produkt ut fra egne ideer eller i samarbeid med andre.

Valgfaget henter hovedelementer fra kunst og håndverk/duodji og samfunnsfag.

**Vurdering av faget**

Elevene skal få standpunktkarakter når et valgfag avsluttes. Elevene kan velge samme valgfag om igjen, og da avsluttes det ikke etter første år. Ved slutten av ungdomstrinnet kan eleven ha hatt bare ett valgfag og én karakter, eller flere valgfag og flere karakterer. Alle karakterene skal stå på vitnemålet, men det blir beregnet et gjennomsnitt som teller ved opptak til videregående opplæring.

For at elevene skal kunne ta et godt og gjennomtenkt valg, vil alle elever få en smakebit av de valgfagene vi har å tilby, - fra skolestart frem til 15. september.

**Etter at faget er valgt er det ingen mulighet til å bytte før neste skoleår.**

…………………………………………………………………………………klipp………………………………..

TILBUD SKOLEÅRET 2015/2016

Elevens navn:…………………………………………………………….kl…………

Sett 1 i den ruten for det faget du ønsker mest og 2 i det faget du velger som andre valg.

|  |  |  |
| --- | --- | --- |
| Fysisk aktivitet og helse | Sal og scene | Design og redesign |
|  |  |  |

Foreldre/foresattes navn:………………………………………………

**Frist for innlevering 15.09.15**